作者:韋應物
標題:登高望洛城作
內容:高臺造雲端，遐瞰週四垠。雄都定鼎地，勢據萬國尊。河嶽出雲雨，土圭酌乾坤。舟通南越貢，城背北邙原。帝宅夾清洛，丹霞捧朝暾。蔥蘢瑤臺榭，窈窕雙闕門。十載構屯難，兵戈若雲屯。膏腴滿榛蕪，比屋空毀垣。聖主乃東眷，俾賢拯元元。熙熙居守化，泛泛太府恩。至損當受益，苦寒必生溫。平明四城開，稍見市井喧。坐感理亂跡，永懷經濟言。吾生自不達，空鳥何翩翻。天高水流遠，日晏城郭昏。裴回訖旦夕，聊用寫憂煩。